A BIZOTTSÁG 213/2008/EK RENDELETE
(2007. november 28.)
a közös közbeszerzési szószedetről (CPV) szóló 2195/2002/EK európai parlamenti és tanácsi rendelet módosításáról és a közbeszerzési eljárásokról szóló 2004/17/EK és 2004/18/EK európai parlamenti és tanácsi irányelvnek a CPV felülvizsgálata tekintetében történő módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös közbeszerzési szószedetről (CPV) szóló, 2002. november 5-i 2195/2002/EK európai parlamenti és tanácsi rendeletre (1) és különösen annak 2. cikkére,
tekintettel a vízügyi, energiaipari, közlekedési és postai ágazatban működő ajánlatkérők beszerzési eljárásainak összehangolásáról szóló, 2004. március 31-i 2004/17/EK európai parlamenti és tanácsi irányelvre (2) és különösen annak 70. cikke d) és e) pontjára,
tekintettel az építési beruházásra, az árubeszerzésre és a szolgáltatásnyújtásra irányuló közbeszerzési szerződések odaítélési eljárásainak összehangolásáról szóló, 2004. március 31-i 2004/18/EK európai parlamenti és tanácsi irányelvre (3) és különösen annak 79. cikke f) és g) pontjára,
mivel:
(1)
A 2195/2002/EK rendelet közös közbeszerzési szójegyzéket (CPV), azaz a közbeszerzésekhez alkalmazandó egységes osztályozási rendszert hozott létre, hogy egységesítse az ajánlatkérők által a szerződésük tárgyának megnevezéséhez használt hivatkozásokat.
(2)
A piac és a felhasználói igények alakulásának tükrében ki kell igazítani, illetve módosítani kell a CPV szerkezetét, kódjat és leírásait. Figyelembe kell venni az érdekelt felek és a CPV használói által a CPV szövegének javítása érdekében megfogalmazott konkrét javaslatokat. A CPV szerkezetét, kódjat és leírásait azért is frissíteni kell, hogy a CPV az elektronikus közbeszerzés hatékony eszközévé váljon.
(3)
Annak érdekében, hogy felhasználóbarátabb legyen a CPV, kevésbé anyagközpontúvá, inkább termékközpontúvá kell tenni. Ennek megfelelően a 2195/2002/EK rendelet jelenlegi I. mellékletében meghatározott alapszójegyzékben szereplő termékjellemzőket át kell helyezni az ugyanabban a mellékletben meghatározott kiegészítő szójegyzékbe, és a jelenlegi szójegyzékben erősen anyagközpontú főcsoportokat szét kell osztani a többi főcsoportra.
(4)
A CPV hierarchiájának ésszerűsítését úgy kell elvégezni a részben együtt figyelembe veendő, korlátozott számú kódot tartalmazó főcsoportok, valamint az esetleg zavart okozó főcsoportok összevonásával és más főcsoportok közti felosztásával, hogy a koherensebb és homogénebb megjelenítéssel egyszerűsödjön a nómenklatúra használata.
(5)
A védelemmel kapcsolatos eszközök és szolgáltatások besorolásán javítani kell a létező, ám több csoportban szétszórt kódok átcsoportosításával a koherensebb megjelenítés érdekében, illetve új kódok létrehozásával, például a katonai kutatás és technológia számára.
(6)
A kiegészítő szójegyzék szerkezetét teljesen át kell dolgozni egy logikus, csoportokra osztott szakaszokból felépülő szerkezet kialakítása érdekében, amely az alapszójegyzék kiegészítéseként használható. A kiegészítő szójegyzéket a termékek és szolgáltatások jellemzőivel is javasolt kibővíteni, mivel így egyszerűsítés érhető el, hiszen lehetővé teszi egy közbeszerzési szerződés tárgyának teljes körű leírását és csökkenti az alapszójegyzékben a kódok számát.
(7)
Az egyértelműség érdekében a 2195/2002/EK rendelet I. mellékletét új melléklettel kell felváltani.
(8)
A 2195/2002/EK rendelet II. mellékletére, amely a 2003-ban tett módosítások részletes jegyzékét tartalmazza, már nincs szükség, ezért törölni kell.
(9)
A CPV átdolgozásából eredően indokolt a 2195/2002/EK rendelet III., IV. és V. mellékletében szereplő szemléltető táblázatok frissítése is, amelyek CPV és az Egyesült Nemzetek Szervezetének ideiglenes központi termékosztályozása (CPC Prov.), a gazdasági tevékenységek EK-beli statisztikai osztályozása (NACE Rev. 1), illetőleg a Kombinált Nómenklatúra (KN) közötti megfelelést mutatják be. Az egyértelműség érdekében indokolt e táblázatokat újakkal felváltani.
(10)
A CPV átdolgozása miatt indokolt a 2004/17/EK és 2004/18/EK irányelv mellékletében meghatározott, a CPV-kódokra hivatkozást tartalmazó tevékenység- és szolgáltatásjegyzékeket is frissíteni - hogy összhangban legyenek a felülvizsgált CPV-vel -, az irányelvek lényegi hatályának megváltoztatása nélkül.
(11)
Ahhoz, hogy elegendő idő álljon rendelkezésre az elektronikus rendszereknek az új CPV-hez való műszaki hozzáigazítására, helyénvaló, hogy a rendelet hat hónappal a kózzététel után váljék alkalmazandóvá.
(12)
Az e rendeletben előírt intézkedések összhangban vannak a Közbeszerzési Tanácsadó Bizottság véleményével,
ELFOGADTA EZT A RENDELETET:
1. cikk
A 2195/2002/EK rendelet a következőképpen módosul:
1.
Az I. melléklet helyébe e rendelet I. mellékletének szövege lép.
2.
A II. mellékletet el kell hagyni.
3.
A III. melléklet helyébe e rendelet II. mellékletének szövege lép.
4.
A IV. melléklet helyébe e rendelet III. mellékletének szövege lép.
5.
Az V. melléklet helyébe e rendelet IV. mellékletének szövege lép.
2. cikk
A 2004/17/EK irányelv a következőképpen módosul:
1.
A XII. mellékletben szereplő táblázat helyébe e rendelet V. mellékletének szövege lép.
2.
A XVIIA. mellékletben szereplő táblázat helyébe e rendelet VI. mellékletének szövege lép.
3.
A XVIIB. mellékletben szereplő táblázat helyébe e rendelet VII. mellékletének szövege lép.
3. cikk
A 2004/18/EK irányelv a következőképpen módosul:
1.
Az I. mellékletben szereplő táblázat helyébe e rendelet V. mellékletének szövege lép.
2.
A II. mellékletben a IIA. mellékletben szereplő táblázat helyébe e rendelet VI. mellékletének szövege lép.
3.
A II. mellékletben a IIB. mellékletben szereplő táblázat helyébe e rendelet VII. mellékletének szövege lép.
4. cikk
Ez a rendelet az Európai Unió Hivatalos Lapjában történő kihirdetését követő huszadik napon lép hatályba.
Ez a rendelet 2008. szeptember 15-től alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. november 28-án.